এ দিন যদিও মুখ্যমন্ত্রী সেই প্রসঙ্গে তাঁর ভাষণে বলেন, ‘‘ওই ঘটনায় ব্যথা পেয়েছিলাম।’’ তার পর স্বামীজিকে উদ্ধৃত করে তিনি বলেন, “দেশ শাসন করো বলে মাথায় পা দিয়ে চলতে দেব না। নেতা হতে গেলে ত্যাগ করতে শিখতে হয়। নেতা সেই হয় যে দেশের-জাতির জন্য নিবেদিত প্রাণ।’’ মমতা এর পর নাম না করে বিজেপিকে কটাক্ষ করে বলেন, “আমি স্বামীজির হিন্দু ধর্মে বিশ্বাস করি। এই ধর্ম কোথাও থেকে আমদানি করা হয়নি। অন্য কারওর কাছ থেকে আমদানি করা ব্যাখ্যা আমি শুনব না।” বক্তব্যের মধ্যেই তিনি বিষ্ফোরক হয়ে ওঠেন। অভিযোগ করে মমতা বলেন, “আমার সব খবর জানা আছে। কী কী কারণ দেখিয়ে আমাকে যেতে দেওয়া হয়নি। এমনকি রামকৃষ্ণ মিশন কর্তৃপক্ষকেও হুমকি দেওয়া হয়েছিল।”